Die gevare van Pokémon GoPokémon Go Die werklikheidspeletjie Pokémon Go, wat geskoei is op die bekende Japanse karakters uit die 1990’s, het reeds meer gebruikers as die afspraakwebwerf Tinder, maar kenners waarsku dié speletjie hou moontlik ook groot gevare in vir gebruikers. Maroela Media het vroeër berig Pokémon Go, deur Nintendo, is tans nog slegs amptelik beskikbaar in Australië, Nieu-Seeland en die VSA, maar is reeds op die punt om Twitter verby te steek wat daaglikse aktiewe gebruikers op Android betref. Pokémon Go gebruik jou foon se GPS en horlosie om vas te stel waar en hoe laat jy jou in die speletjie bevind. Pokémon “verskyn” rondom jou (op die skerm van jou foon) sodat jy hom kan vang. Namate jy rondbeweeg verskyn meer gedaantes van Pokémon, afhangend waar jy is en hoe laat dit is. Die gedagte is dat jy jou (werklike) omgewing moet verken om Pokémon te kan vastrek. Dié kombinasie van speletjie en werklikheid staan bekend as aangehelpte werklikheid (augmented reality). Foto: screenrant.com BBC het verlede week berig ŉ 19-jarige vrou van Riverton in die Amerikaanse deelstaat Wyoming het tydens haar soektog na Pokémon op ŉ lyk afgekom. “Sy was op soek na ŉ Pokémon in ŉ bebosde gebied naby ŉ rivier in die omgewing toe sy op die lyk van ŉ man, wat gedeeltelik onder water gelê het, afgekom het. Die polisie is ontbied, en die saak word steeds ondersoek,” het BBC berig. Volgens die webwerf Metro is verskeie beserings ook al by die nooddienste in Australië en die VSA aangemeld. “Een man het sy voet gebreek omdat hy nie gekyk het waar hy loop nie. Gebruikers het ook al arms, bene, voete en elmboë gebreek.” Die webwerf Daily Mail het Maandagoggend berig bewerings doen die ronde dat dié app ook “die gevaarlikste speletjie op die mark” kan wees. “Daar is groot kommer dat die speletjie baie moeilikheid kan veroorsaak. Pedofiele kan dit byvoorbeeld baie maklik gebruik om afgeleide en onskuldige kinders te lok met die sogenaamde beloningselement van ŉ Pokémon.” ŉ Gebruiker, net bekend as Robin, het ook aan Daily Mail vertel ŉ “eksperiment”, waar sy ŉ Pokémon op ŉ spesifieke plek geplaas het, het haar vrese bevestig nadat baie kinders sonder toesig naby haar huis opgedaag het. “Ek kan nie help om te dink dat mense die speletjie vir afstootlike redes kan gebruik nie,” het Robin vertel. Die webwerf Game Rant het gebruikers ook gewaarsku om deurgaans hul omgewing dop te hou. “Gebruikers moet konstant die selfoonskerm dophou om te sien of hulle naby ŉ Pokémon is, wat beteken hulle kyk nie noukeurig waar hulle loop nie.” Foto: screenrant.com Game Rant het gebruikers ook ten sterkste afgeraai om die speletjie te gebruik wanneer jy bestuur of in gevaarlike areas is. Talle polisiestasies het reeds waarskuwings uitgereik oor hoe onnosel en gevaarlik dit is om die speletjie oop te maak terwyl jy bestuur. ŉ Noodlottige ongeluk kan gebeur in die oomblik wat jou aandag afgetrek is. Screen Rant het intussen ook gewaarsku dat gebruikers in gedagte moet hou dit is steeds onwettig om onregmatige toegang tot ŉ plek te verkry om sodoende ŉ Pokémon te vang. Die webwerf het gesê hoewel minder ernstig, het verskeie gebruikers ook al selfoonvirusse opgedoen, waardevolle tyd van die polisie gemors en bekgevegte tussen getroudes veroorsaak. Intussen het die radiostasie WJBD ook berig dat twee gebruikers van Pokémon Go ook ŉ bepalende rol gespeel het in die inhegtenisneming van Terence Laughhunn, ŉ misdadiger na wie daar al lank gesoek word ná ŉ rooftog by die Salem Walmart in die Amerikaanse deelstaat Pennsylvania. “Salem-werknemers was tydens hul etensuur op soek na ŉ Pokémon toe hulle gesien het hoe Laughhunn items onder ŉ heining deurdruk. Hy het ŉ kettingsaag en ander tuingereedskap gesteel. Hy is intussen in hegtenis geneem.”